Siitepölykausi on jo täydessä vauhdissa Suomen etelä- ja keskiosissa lepän ja pähkinäpensaan kukkiessa. Seuraavaksi alkavat oireilla koivuallergikot.

Nenä vuotaa, silmiä kirvelee, kurkkua kutittaa ja yskittää. Et ole ainoa. Joka viides suomalainen saa siitepölystä allergisia oireita.

Meillä eniten allergiaa aiheuttaa keväällä ja alkukesästä kukkiva koivu. Sen siitepölylle on herkistynyt 15 prosenttia suomalaisista. Keskikesällä heinäkasveista saa oireita kymmenen prosenttia ja loppukesästä pujosta viisi prosenttia. Keväällä ensimmäisinä oirehtivat lepän ja pähkinäpensaan siitepölylle allergiset.

Siitepölyallergia voi puhjeta missä iässä tahansa. Useimmat siitepölyallergikot alkavat oireilla jo kouluiässä, mutta vaikeina siitepölyvuosina myös moni aikuinen saa oireita ensimmäisen kerran.

Tässä kymmenen vinkkiä, miten voit helpottaa oloasi siitepölykaudella

1. Aloita lääkitys ajoissa. Antihistamiinitabletit ja silmätipat tehoavat nopeasti, mutta kortisonia sisältävät nenäsuihkeet vasta noin viikossa. Näitä kaikkia saa apteekista ilman reseptiä. Lääkärissä kannattaa käydä, jos tiedät oireilevasi pitkään. Reseptillä ostetut lääkkeet tulevat halvemmiksi.

2. Kokeile nenäkannua. Suolavedellä täytetyllä kannulla voit huuhdella siitepölyä nenän limakalvoilta. Limakalvoja voit kostuttaa kostutus- ja öljysuihkeilla. Kun limakalvot ovat hyvässä kunnossa, myös allergialääkitys tehoaa parhaiten.

3. Seuraa siitepölytiedotteita. Näin tiedät, milloin oman allergiasi aiheuttajan kukinta on voimakkaimmillaan ja milloin sen siitepölyä on kulkeutunut ilmavirtojen mukana ulkomailta kotiseudullesi. Siitepölytilanteen ja -ennusteen voit tarkistaa osoitteesta www.norkko.fi. (siirryt toiseen palveluun)

4. Ulkoile, kun siitepölyä on vähiten ilmassa. Esimerkiksi aikaisin aamulla tai myöhään illalla. Tällöin ilmassa on vähemmän siitepölyä. Myös sateen jälkeen on hyvä aika lähteä lenkille, koska siitepöly on painunut maahan. Viileä ilma puolestaan hillitsee lehtipuiden ja -pensaiden kukintaa.

5. Hanki siitepölysuodattimet tuuletusikkunoihin. Tarroilla kiinnitettäviä suodatinkankaita myydään esimerkiksi rautakaupoissa.

6. Peseydy vasta illalla ennen nukkumaan menoa. Näin hiuksiin ja ihoon tarttunut hienojakoinen siitepöly ei siirry tyynyliinaan ja muihin vuodevaatteisiin.

7. Älä kuivata pyykkiä tai tuuleta petivaatteita ulkona siitepölykaudella.

8. Käytä hengityssuojainta. Jos oireesi ovat voimakkaat, voit kokeilla hengityssuojainta. Se suojaa myös katupölyltä, johon on sitoutunut siitepölyä.

9. Kysy neuvoa Allergia- ja astmaliiton neuvontanumerosta 0600-14419. Sieltä voit kysyä esimerkiksi siitepölyallergian oireista ja lääkityksestä. Neuvonnan aukioloajat ja hinnat löydät osoitteesta www.allergia.fi/neuvontanumerot. (siirryt toiseen palveluun)

10. Aloita syksyllä siedätyshoito seuraavaa kevättä ja kesää varten. Tätä kannattaa kokeilla, jos oireet ovat vaikeat, ja tuntuu siltä, että lääkkeet eivät auta. Voit jo nyt alkaa pitää päiväkirjaa oireistasi. Syksyllä on sitten helpompi kuvailla niitä lääkärille.

Lähteet: Allergia- ja astmaliiton asiantuntija Kaisa Toikko ja Turun yliopiston aerobiologian yksikön verkkosivut www.utu.fi. (siirryt toiseen palveluun)